     ร้านก๋วยเตี๋ยวสุดคลาสสิคย่านวัดร่ำเปิง เป็นร้านที่ทำให้คุณรู้สึกย้อนระลึกความหลังครั้งยังรุ่นพ่อรุ่นแม่ เพราะว่ามีรูปดารารุ่นเก่า ๆ รวมไปถึงใช้ของเก่าตกแต่งร้านเป็นของสะสมเยอะแยะมากมาย ระหว่างนั่งรอก๋วยเตี๋ยวผมก็ทายไปกันว่ารูปนั้นใคร รูปนี้ใคร เพลินดีเหมือนกัน จุดเด่นของร้านนี้คือก๋วยเตี๋ยวหมูต้มยำ และหมูสับที่ทำเป็นก้อนน่าทาน รวมไปถึงในแต่ละวันทางร้านจะมีเมนูพิเศษที่ทำขึ้นมาเฉพาะไม่ซ้ำกัน อยากรู้ล่ะสิ ว่ามีอะไรบ้าง ตามมาดูกัน

     ก๋วยเตี๋ยวปายฟ้า อยู่ซอยเข้าวัดร่ำเปิง หากมาจากคลองชลประทานมุ่งหน้าออกนอกเมือง ให้เลี้ยวขวาตรงเลยเทศบาลตำบลสุเทพ (ซ้ายมือจะเป็นโรงแรมศิรินารถฮิลล์) ตรงเข้าไปเรื่อย ๆ จะพบร้านอยู่ทางซ้ายมือครับ ลักษณะร้านจะดูออกเป็นแนวไม้ ๆ มีโต๊ะนั่งไม่มาก ด้านหน้ามีบาร์ให้นั่งด้วย ข้างในร้านแสงน้อย ยุงเยอะไปนิดนะครับ ร้านเปิดบริการทุกวันตั้งแต่เวลา 09.30 น. - 16.00 น. นะจ๊ะมาลอง มาโดนกันได้

     มาดูฝั่งเมนูของทางร้านกันบ้าง ร้านนี้จะขายเป็นก๋วยเตี๋ยวหมู ก๋วยเตี๋ยวหมูต้มยำ เครื่องก็จะมีหมูสับ หมูแดง ลูกชิ้นหมู ลูกชิ้นปลา หรือจะสั่งเป็นเกาเหลาก็ได้ครับ ชามธรรมดา 35 บาท พิเศษ 40 บาท ส่วนเมนูพิเศษในแต่ละวันนั้นน่าสนใจ และแปลกทีเดียว อย่างเช่นวันจันทร์--ข้าวคลุกเคย วันอังคาร--กับข้าวคนคอน วันพุธ-พฤหัส--ข้าวหมูอบ สุดท้ายวันเสาร์-อาทิตย์จะเป็นข้าวหมูแดง น่าสนใจทีเดียว เห็นอย่างนี้อาจจะดูธรรมดา แต่ขอบอกว่าทางร้านทำเป็นสูตรบ้าน ๆ แบบของเขาเองเลย อยากรู้ต้องลองทานดูครับ

     สำหรับวันนี้ผมสั่งเป็นเส้นเล็กต้มยำ (35 บาท) และเส้นเล็กแห้ง (35 บาท) ตบท้ายด้วยข้าวหมูอบ (50 บาท) ก๋วยเตี๋ยวที่นี่ใส่เครื่องมา 3 อย่างด้วยกันคือหมูสับ หมูแดง และลูกชิ้นหมู ชอบเส้นเล็กร้านนี้นะ เหนียวนุ่มอร่อย พริกร้านนี้ค่อนข้างเผ็ด ก๋วยเตี๋ยวต้มยำรสชาติลงตัวไม่ต้องปรุงมาก ชอบหมูสับที่ทางร้านปั้นเป็นก้อน อร่อยดี ก๋วยเตี่ยวแห้งทางร้านเสริฟพร้อมน้ำซุป ตักใส่ชามนิด ๆ ปรุงหน่อยทำให้อร่อยยิ่งขึ้นครับ จานสุดท้าย "ข้าวหมูอบ" ทางร้านทำค่อนข้างแปลก แปลกตรงน้ำราดครับ ราดมาซะท่วมเลย ใส่เต้าเจี้ยว และลวกผักกาดใส่ด้วย เข้ากันอย่างบอกไม่ถูก จานนี้ไม่ต้องพึ่งพาน้ำจิ้มเลย ทานพร้อมน้ำซุปร้อน ๆ ก็อร่อยแล้ว

     ปิดท้ายด้วยเรื่องการบริการ น้ำดื่มที่นี่มีบริการฟรีครับ กับแก้วแบบย้อนยุคหน่อย (ไม่เห็นมานาน) ก๋วยเตี๋ยวที่สั่งได้รวดเร็วทันใจ เจ้าของร้านพูดจาและบริการดีครับ หากต้องการก๋วยเตี๋ยวแบบบ้าน ๆ รสชาติบ้าน ๆ ไม่เหมือนใคร ร้านนี้เป็นร้านที่แนะนำอีกร้านหนึ่งทีเดียวครับ

     ปล.เป็นเพียงการแสดงความคิดเห็นส่วนบุคคลจากการทานในวันนี้และอ้างอิงกับร้านลักษณะเดียวกัน ถูกปากผม อาจจะไม่ถูกปากคุณ ชิมเอง จ่ายเอง บ่นเองจ้า (1,183)